sjávarútvegs - og landbúnaðarráðherra ( Kristján Þór Júlíusson ) ( S ) : Virðulegi forseti . Ég treysti atvinnuveganefnd mætavel fyrir hlutverki sínu . Hún hefur unnið mjög góða vinnu og lagði sig mjög fram í t.d. þeirri vinnu sem sneri að lagasetningu um fiskeldi . Hún lagði mjög mikla vinnu í það , góða vinnu , og við hv. þingmaður getum verið sammála um það . Í þeim áætlunum sem liggja fyrir í frumvarpi til fjárlaga er gert ráð fyrir að bæta við störfum við eftirlit hjá Matvælastofnun . Ég þekki ekki boðin um hversu mörg störf eða annað forstjóri Matvælastofnunar bar nefndinni , en ég veit að verið er að styrkja eftirlit Matvælastofnunar og Umhverfissjóðs sjókvíaeldis og alls þessa um 175 millj. kr . Hægt er að gera töluvert fyrir það . Ég leyfi mér að draga í efa þá fullyrðingu hv. þingmanns að eftirlit með einhverjum þáttum sem snúa að öryggi , hvort heldur er í náttúrunni eða í samfélaginu , dragist saman í hvert sinn eða sitji á hakanum þegar Sjálfstæðisflokkurinn er í ríkisstjórn . ( Gripið fram í . ) Sem betur fer hefur Sjálfstæðisflokkurinn aldrei verið einn í ríkisstjórn þannig að ég veit ekki hvernig hv. þingmaður kemst að svona niðurstöðu eða geti fullyrt slíkt , slengt sisvona út í loftið án alls rökstuðnings . Þetta er mikil fullyrðing , mjög mikil fullyrðing , sem eftir þessi orð hv. þingmanns situr hérna í loftinu án nokkurs rökstuðnings . En bara af því að það hentaði hv. þingmanni að sparka örlítið í Sjálfstæðisflokkinn þá gerði hann það . ( Gripið fram í . )